Hof hoor van erge marteling in tronk | Maroela Media
Gevangenes dagvaar die departement van korrektiewe dienste vir nagenoeg R1 miljoen vir mishandeling wat glo in 2005 by dié tronk plaasgevind het. Volgens die hofdokumente het die gereelde mishandeling, wat elektriese skokke insluit, begin nadat 'n senior beampte, Babini Nqakula, in die tronk met 'n skerp voorwerp doodgesteek is.
Die gevangenes is verdink van die moord op Nqakula, 'n familielid van Charles Nqakula, voormalige minister van veiligheid en sekuriteit.
'n Paar van die 231 gevangenes voer aan die bewaarders het hulle gedwing om kaal op die vloer in 'n menslike ketting te lê met een gevangene se neus teen die gevangene voor hom se anus.
Ahmed Patel, een van die vier gevangenes wat geroep is om in die hof te getuig, het gesê hy moes bloed en menslike uitskot in 'n gedeelte van die maksimumsekuriteit-afdeling skoonmaak ná 'n ronde aanrandings plaasgevind het. "Die gevangenes het soos varke geskree," het hy gesê. "Die behandeling was onmenslik. Van die bewaarders se uniforms was vol bloed. Hulle was dronk en het die gevangenes vreeslik geslaan."
Die gevangenes voer aan hulle is "uit weerwraak" deur die bewaarders mishandel en dat tugstappe teen die betrokke bewaarders onttrek is. Hulle voer ook aan hulle het nie mediese behandeling ontvang nie.
Die regering het in Julie 2013 die Wet op die Voorkoming en Bestryding van Marteling in Gevangenis goedgekeur, wat marteling 'n misdaad maak. "Ons het nou 'n toetssaak vir vier gevangenes in die hooggeregshof," het hul prokureur Oswald Egon gesê. "Hulle eis finansiële vergoeding vir fisiese en sielkundige skade."
Die saak sloer al sedert 2005 in die hof, maar sal na verwagting volgende maand afgehandel word. Egon sê hy is vol vertroue dat die saak goed vaar, ondanks die vertragings. -SAPA